Venäjä on arktisten alueiden keskeinen toimija. Pääministeri Dmitri Medvedev (vasemmalla) ja puolustusministeri Sergei Shoigu vierailulla syrjäisellä Franz Josefin saarella Venäjän hallituksen maaliskuussa välittämässä kuvassa.

Venäjä on arktisten alueiden keskeinen toimija. Pääministeri Dmitri Medvedev (vasemmalla) ja puolustusministeri Sergei Shoigu vierailulla syrjäisellä Franz Josefin saarella Venäjän hallituksen maaliskuussa välittämässä kuvassa. Ekaterina Shtukina / EPA

Arktinen neuvosto 1996 perustettu Pohjoismaiden, Venäjän, Kanadan ja Yhdysvaltojen hallitusten yhteistyöelin.

Työssä mukana myös alkuperäiskansojen, tarkkailijamaiden ja järjestöjen edustajia.

Puheenjohtajuus on kaksivuotinen.

Arktisen neuvoston pysyvä sihteeristö on Tromssassa Norjassa.

Suomesta tulee torstaina Jäämeren maiden yhteistyöfoorumin Arktisen neuvoston puheenjohtaja.

Kahdeksan Jäämeren alueen maan ulkoministerit kokoontuvat keskiviikkona Fairbanksiin Alaskaan. Istuva puheenjohtaja, Yhdysvaltain ulkoministeri Rex Tillerson, luovuttaa kokousnuijan Suomen ulkoministeri Timo Soinille torstaina.

Kiinnostaa Aasiassakin

Kokouksessa allekirjoitetaan sopimus kansainvälisen arktisen tiedeyhteistyön edistämisestä. Siihen osallistuu myös useita Jäämeren eteläpuolisia maita.

– Aasian maat ovat erittäinen kiinnostuneita arktisen alueen kehityksestä paitsi luonnonvarojen osalta, myös siksi, että ilmastonmuutos vaikuttaa Aasiassa nykyisin jo merkittävästi, Arctia Oy:n toimitusjohtaja Tero Vauraste sanoo.

Vauraste on myös puheenjohtajana Arktisessa talousneuvostossa, joka on Arktisen neuvoston ja yritysten yhteistyöfoorumi.

Ilmastonmuutos vaikea kysymys

Suomen puheenjohtajuus alkaa aikana, jolloin Jäämeren yhteistyötä leimaa epävarmuus. Ilmapiiriä ovat kiristäneet EU:n ja Yhdysvaltain Venäjän-vastaiset pakotteet ja Yhdysvaltain uuden hallinnon suunnitelmat. Presidentti Donald Trump on esittänyt leikkauksia ympäristönsuojeluun ja ilmastotutkimukseen.

Ilmastonmuutoksen vastaiset toimet ja kestävä kehitys ovat Suomen keskeisenä teemana. Ympäristöjärjestöjen mukaan Suomen tulisi korostaa toimissaan Pariisin ilmastosopimuksen toimeenpanoa.

– Onnistuminen ilmastonmuutoksen pysäyttämisessä ratkaisee arktisen alueen tulevaisuuden, Greenpeacen Arktis-vastaava Laura Meller sanoo.

Tarvittavista toimista on eriäviä mielipiteitä Arktisen neuvoston piirissä. Greenpeacen mielestä öljynporaus pohjoisessa olisi yksinkertaisesti lopetettava.

Pisa-tutkimukset huomattu

Suomi aikoo nostaa esiin puheenjohtajana kansainvälistä yhteistyötä meteorologiassa ja koulutuksessa. Suomalaisten opetusosaaminen peruskouluista aina yliopistotasolle kiinnostaa Jäämeren maita.

– Aiomme pitää koulutusta myös Arktisessa talousneuvostossa yhtenä pääteemoista, Vauraste sanoo.

_Juttuun korjattu 10.5.2017 kello 18.08 tieto, että Suomesta tulee torstaina Arktisen neuvoston puheenjohtaja. Jutussa luki aiemmin, että Suomesta tulee neuvoston puheenjohtaja jo keskiviikkona. _